Document ID: 32012R0440

KOMISIJOS ĮGYVENDINIMO REGLAMENTAS (ES) Nr. 440/2012
2012 m. gegužės 24 d.
kuriuo iš dalies keičiamas Įgyvendinimo reglamentas (ES) Nr. 439/2011, kuriuo dėl kilmės statusą turinčių produktų sąvokos bendrojoje lengvatinių muitų tarifų sistemoje apibrėžties leidžiama nukrypti nuo Reglamento (EEB) Nr. 2454/93, kad būtų atsižvelgta į ypatingą Žaliojo Kyšulio padėtį, susijusią su tam tikrų žuvininkystės produktų eksportu į Europos Sąjungą
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą (1), ypač į jo 247 straipsnį,
atsižvelgdama į 1993 m. liepos 2 d. Komisijos reglamentą (EEB) Nr. 2454/93, išdėstantį Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (2), ypač į jo 89 straipsnio 1 dalies b punktą,
kadangi:
(1)
Reglamentu (EB) Nr. 815/2008 (3) Komisija leido Žaliajam Kyšuliui nukrypti nuo Reglamentu (EEB) Nr. 2454/93 nustatytų kilmės taisyklių. Įgyvendinimo reglamentu (ES) Nr. 439/2011 (4) Komisija dar kartą leido Žaliajam Kyšuliui nukrypti nuo kilmės taisyklių (5). Minėta nukrypti leidžianti nuostata nustojo galioti 2011 m. gruodžio 31 d.;
(2)
2011 m. lapkričio 21 d. raštu Žaliasis Kyšulys pateikė prašymą trejiems metams (nuo 2012 m. iki 2014 m.) pratęsti nukrypti leidžiančios nuostatos galiojimą. Prašymas dėl nukrypti leidžiančios nuostatos taikymo pratęsimo, pateiktas dėl 2 500 tonų gaminių arba konservų iš skumbrės filė ir 875 tonų gaminių arba konservų iš paprastojo skumbrinio tuno ar skersadryžio skumbrinio tuno;
(3)
2008-2011 m. Žaliajam Kyšuliui pagal nukrypti leidžiančią nuostatą suteiktos bendros metinės kvotos labai padėjo pagerinti šios šalies žuvų perdirbimo sektoriaus padėtį. Šiomis kvotomis taip pat prisidėta atgaivinant Žaliojo Kyšulio nepramoninės žvejybos laivyną, kuris jam yra gyvybiškai svarbus. Tačiau siekiant, kaip numatyta, visiškai atgaivinti Žaliojo Kyšulio laivyną, reikia iš naujo padidinti turimus pajėgumus, kad Žaliojo Kyšulio žuvų perdirbimo pramonės įmonės būtų aprūpintos pakankamu kilmės statusą turinčių žaliavų kiekiu;
(4)
prašyme nurodoma, kad, nesant nukrypti leidžiančios nuostatos, iš esmės sumažėtų Žaliojo Kyšulio žuvų perdirbimo pramonės galimybė toliau eksportuoti produktus į Sąjungą, o tai gali trukdyti toliau ruošti Žaliojo Kyšulio laivyną smulkiajai pelaginei žvejybai;
(5)
nustačius nukrypti leidžiančią nuostatą, Žaliasis Kyšulys turėtų turėti pakankamai laiko užtikrinti atitiktį lengvatinės prekių kilmės statuso įgijimo taisyklėms. Reikia numatyti daugiau laiko Žaliojo Kyšulio pastangų atgaivinti vietos žvejybos laivyną rezultatams konsoliduoti;
(6)
siekiant užtikrinti ribotą laikinosios nukrypti leidžiančios nuostatos taikymo trukmę, atsižvelgiant į laiką, kurio reikia Žaliajam Kyšuliui, kad būtų užtikrinta atitiktis taisyklėms, nukrypti leidžiančią nuostatą dėl 2 500 tonų gaminių arba konservų iš skumbrės filė ir 875 tonų gaminių arba konservų iš paprastojo skumbrinio tuno ar skersadryžio skumbrinio tuno metinių kvotų turėtų būti leista taikyti trejus metus (nuo 2012 m. iki 2014 m.);
(7)
Žaliojo Kyšulio eksporto į Sąjungą nenutrūkstamumui užtikrinti turėtų būti nustatyta nauja nukrypti leidžianti nuostata, taikytina atgaline data nuo 2012 m. sausio 1 d.;
(8)
dėl aiškumo tikslinga aiškiai nustatyti, kad vienintelės kilmės statuso neturinčios žaliavos, kurias galima naudoti KN pozicijoms 1604 15 11 ir ex 1604 19 97 priskiriamų gaminių arba konservų iš skumbrės filė ir paprastojo skumbrinio tuno ar skersadryžio skumbrinio tuno filė gamybai, turėtų būti SS pozicijoms 0302 arba 0303 priskiriama skumbrė, paprastasis skumbrinis tunas ar skersadryžis skumbrinis tunas, kad gaminiams arba konservams iš skumbrės, paprastojo skumbrinio tuno ar skersadryžio skumbrinio tuno būtų taikoma nukrypti leidžianti nuostata;
(9)
nuo 2012 m. sausio 1 d. KN kodas 1604 19 98 buvo pakeistas KN kodu 1604 19 97, todėl reikia atnaujinti produktų, kuriems nustatoma nukrypti leidžianti nuostata, KN kodus;
(10)
todėl Reglamentas (ES) Nr. 439/2011 turėtų būti atitinkamai iš dalies pakeistas;
(11)
šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Komisijos reglamentas (ES) Nr. 439/2011 iš dalies keičiamas taip:
(1)
1 ir 2 straipsniai pakeičiami taip:
„1 straipsnis
Nukrypstant nuo Reglamento (EEB) Nr. 2454/93 72, 73, ir 75-79 straipsnių, pagal šio reglamento 2, 3 ir 4 straipsniuose nustatytas sąlygas Žaliojo Kyšulio kilmės produktais laikomos šios prekės:
a)
Žaliajame Kyšulyje iš kilmės statuso neturinčios skumbrės filė, priskiriamos SS 0302 arba 0303 pozicijoms, pagaminti gaminiai arba konservai, kurių KN kodai yra 1604 15 11 ir ex 1604 19 97;
b)
Žaliajame Kyšulyje iš kilmės statuso neturinčio paprastojo skumbrinio tuno ar skersadryžio skumbrinio tuno filė, priskiriamos SS 0302 arba 0303 pozicijoms, pagaminti paprastojo skumbrinio tuno ar skersadryžio skumbrinio tuno gaminiai arba konservai, kurių KN kodas yra ex 1604 19 97.
2 straipsnis
1 straipsnyje numatyta leidžianti nukrypti nuostata taikoma iš Žaliojo Kyšulio eksportuojamiems produktams, kuriuos deklaruojama išleisti į laisvą apyvartą Sąjungoje nuo 2011 m. sausio 1 d. iki 2011 m. gruodžio 31 d., nuo 2012 m. sausio 1 d. iki 2012 m. gruodžio 31 d., nuo 2013 m. sausio 1 d. iki 2013 m. gruodžio 31 d. ir nuo 2014 m. sausio 1 d. iki 2014 m. gruodžio 31 d., neviršijant priede nurodyto kiekvieno importuojamo produkto kiekio, jeigu laikomasi Reglamento (EEB) Nr. 2454/93 74 straipsnyje nustatytų sąlygų.“
(2)
Priedas pakeičiamas šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. sausio 1 d.
Šis reglamentas pagal Sutartis privalomas visas ir tiesiogiai taikomas valstybėse narėse.
Priimta Briuselyje 2012 m. gegužės 24 d.

Labels: 17
3
6
18
15